CELEX: 52009XG1211(02)
Language: mt
Date: 2009-11-27 00:00:00
Title: Konklużjonijiet tal-Kunsill tas- 27 ta’ Novembru 2009 dwar il-Promozzjoni ta' Ġenerazzjoni Kreattiva: l-iżvilupp tal-kreattività u l-kapaċità innovattiva tat-tfal u ż-żgħażagħ permezz tal-espressjoni kulturali u l-aċċess għall-kultura

11.12.2009   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 301/9
            
         Konklużjonijiet tal-Kunsill tas-27 ta’ Novembru 2009 dwar il-Promozzjoni ta' Ġenerazzjoni Kreattiva: l-iżvilupp tal-kreattività u l-kapaċità innovattiva tat-tfal u ż-żgħażagħ permezz tal-espressjoni kulturali u l-aċċess għall-kultura
   2009/C 301/08
   IL-KUNSILL TAL-UNJONI EWROPEA
   
                
            
            
               FILWAQT LI JFAKKAR fl-isfond politiku għal din il-kwistjoni kif imniżżel fl-Anness għal dawn il-konklużjonijiet.
            
         
                
            
            
               KONXJU
               
                           —
                        
                        
                           tal-isfidi għall-perijodu twil ta' żmien li qegħdin jiffaċċjaw l-Unjoni Ewropea u ċ-ċittadini tagħha, b'mod partikolari:
                           
                                       —
                                    
                                    
                                       il-ħtieġa li jibqgħu globalment kompetittivi b'mod sostenibbli u soċjalment inklussiv;
                                    
                                 
                                       —
                                    
                                    
                                       l-impatt fuq l-impjiegi u l-forniment tal-għajnuna soċjali, li jirriżulta minn popolazzjoni li qed tixjieħ u flussi migratorji li għaddejjin;
                                    
                                 
                                       —
                                    
                                    
                                       il-ħtieġa li jiġi promoss id-djalogu interkulturali, ibbażat fuq apprezzament tad-diversità kulturali f'dinja dejjem aktar multikulturali u interkonnessa kkaratterizzata minn komunikazzjoni rapida, mobbiltà tal-persuni u globalizzazzjoni tas-swieq;
                                    
                                 
                                       —
                                    
                                    
                                       il-ħtieġa li jkun hemm risposta għall-għarfien emerġenti u s-soċjetà tal-komunikazzjoni, li hija kkaratterizzata minn teknoloġiji tal-komunikazzjoni li jevolvu b'mod kostanti u skambju rapidu tal-informazzjoni u l-ħtieġa li titnaqqas id-differenza tal-“firda diġitali” fl-Istati Membri tal-UE u bejniethom.
                                    
                                 
                     
         JIKKUNSIDRA li
   
               —
            
            
               reazzjoni ta' suċċess għal dawn l-isfidi fuq perijodu twil tirrikjedi perspettiva fuq perijodu twil li tiffoka fuq l-iżvilupp tal-kreattività u l-potenzjal innovattiv tat-tfal u ż-żgħażagħ u li tagħtihom il-ħiliet u l-kompetenzi biex jiffaċċjaw dawn l-isfidi.
            
         JINDIKA li
   
               —
            
            
               hemm talba li qiegħda tikber għall-kreattività, l-innovazzjoni, l-adattabbiltà u għal ħiliet ta' komunikazzjoni avvanzati fil-forza tax-xogħol u ħtieġa li jiġu żviluppati ħiliet intraprenditorjali flessibbli u li jevolvu;
            
         
               —
            
            
               l-aċċess u l-espożizzjoni għal diversi espressjonijiet kulturali, prattiki artistiċi u xogħlijiet tal-arti minn età żgħira huma importanti għall-iżvilupp personali, l-identità, l-awtostima u s-sens individwali ta' appartenenza, u sabiex it-tfal u ż-żgħażagħ jiġu mgħammra b'kompetenzi interkulturali u ħiliet oħrajn importanti għall-inklużjoni soċjali, iċ-ċittadinanza attiva u l-impjegabbiltà futura;
            
         
               —
            
            
               il-parteċipazzjoni f'attivitajiet kulturali, inkluż kuntatt dirett mal-artisti, tista' tagħti spinta lill-potenzjal kreattiv u innovattiv tat-tfal u taż-żgħażagħ kollha permezz tal-istimolar tal-ħsieb kreattiv, l-immaġinazzjoni u l-awtoespressjoni;
            
         
               —
            
            
               il-promozzjoni tal-kultura u l-espressjonijiet kulturali fl-iskejjel u f'istituzzjonijiet edukattivi oħrajn kif ukoll f'ambjenti ta' tagħlim mhux formali, kemm bħala suġġetti speċifiċi kif ukoll bħala approċċi attraenti ta' tagħlim li jorbtu oqsma differenti ta' għarfien, tikkontribwixxi għall-iżvilupp sħiħ tal-individwu, għall-motivazzjoni u għal tagħlim imtejjeb u għall-iżvilupp tal-kreattività u l-kapaċità għall-innovazzjoni;
            
         
               —
            
            
               l-hekk imsejħa ġenerazzjoni 'mwielda fl-era diġitali' fl-Ewropa tgħaqqad flimkien kemm ħallieqa kif ukoll konsumaturi kulturali li, meta jingħataw l-oportunità, huma kapaċi ħafna jisfruttaw il-potenzjal ta' mezzi ta' komunikazzjoni u teknoloġiji diġitali ġodda;
            
         
               —
            
            
               l-aċċess għall-kultura u l-patrimonju kulturali b'mod ġenerali, u b'mod partikolari l-mezzi għall-ħolqien u l-esperjenzar tal-kultura, mhumiex disponibbli ugwalment għat-tfal u ż-żgħażagħ kollha u r-rallentament ekonomiku attwali jista' jillimita ulterjorment l-aċċess għal opportunitajiet ta' kultura għat-tfal u ż-żgħażagħ.
            
         JIDENTIFIKA, B'KONSIDERAZZJONI DOVUTA GĦALL-PRINĊIPJU TAS-SUSSIDJARJETÀ, IS-SITT PRIJORITAJIET LI ĠEJJIN BIL-ĦSIEB LI TIĠI PROMOSSA ĠENERAZZJONI KREATTIVA FL-UNJONI EWROPEA:
   1.   Tiġi inkluża perspettiva tat-“Tfal u ż-Żgħażagħ” f'linji politiċi rilevanti għall-promozzjoni tal-kultura
   
   L-Istati Membri u l-Kummissjoni għandhom:
   
               (i)
            
            
               jindirizzaw il-ħtiġijiet speċifiċi tat-tfal u ż-żgħażagħ, inkluż professjonisti żgħażagħ tal-kultura fil-linji politiċi, il-programmi u l-azzjonijiet attwali u futuri, b'mod partikolari fl-oqsma tal-kultura u l-midja b'fokus fuq inizjattivi mmirati lejn l-istimolar tal-potenzjal tagħhom għall-kreattività;
            
         
               (ii)
            
            
               jiżviluppaw ulterjorment sħubiji bejn is-settur tal-kultura u setturi ta' politika oħrajn bil-għan li tiġi stimulata l-innovazzjoni (eż. l-edukazzjoni u r-riċerka, iż-żgħażagħ, l-impjiegi u l-affarijiet soċjali, l-intrapriża, it-tkabbir ekonomiku u l-iżvilupp sostenibbli), billi jsir użu sħiħ mill-istrutturi u l-programmi eżistenti fejn rilevanti.
            
         2.   Jiġi ottimizzat il-potenzjal tas-settur tal-edukazzjoni sabiex tittejjeb il-promozzjoni tal-kreattività permezz tal-kultura u l-espressjoni kulturali
   
   L-Istati Membri għandhom:
   
               (i)
            
            
               jippromwovu aċċess usa' għall-kultura u l-espressjonijiet kulturali permezz tal-edukazzjoni kemm formali kif ukoll mhux formali, b'mod partikolari permezz ta' sħubiji strutturali u strateġiċi fil-livell istituzzjonali u dak politiku. Il-fokus għandu jkun fuq l-istimolu tal-kreattività tat-tfal u ż-żgħażagħ u l-kapaċità għall-innovazzjoni u l-iżvilupp ta' kompetenzi interkulturali u kompetenzi ewlenin oħrajn għat-tagħlim tul il-ħajja, bħas-sensibbiltà u l-espressjoni kulturali;
            
         
               (ii)
            
            
               iħeġġu dan il-proċess permezz ta', pereżempju, taħriġ speċjalizzat u edukazzjoni ulterjuri għall-għalliema u oħrajn li jaħdmu fis-setturi tal-edukazzjoni, il-kultura u ż-żgħażagħ. Dan il-proċess jsita' jitwettaq ukoll permezz tal-użu ta' metodi u għodda moderni għat-tagħlim, inkluż dawk ibbażati fuq it-Tekonoloġiji tal-Informazzjoni u tal-Komunikazzjoni (ICTs) u permezz ta' aktar enfasi fl-iskejjel fuq oqsma bħall-edukazzjoni fl-arti u s-sensibilizzazzjoni kulturali. Il-ħidma għaż-żgħażagħ tista' tinkludi wkoll varjetà ta' attivitajiet “barra mill-iskola” għall-promozzjoni tal-kultura u l-kreattività.
            
         3.   Jiġu inkoraġġuti u appoġġati l-istituzzjonijiet kulturali (eż. il-mużewijiet, il-libreriji, il-galleriji, it-teatri) biex jinvolvu ruħhom aħjar mat-tfal u ż-żgħażagħ
   
   L-Istati Membri għandhom:
   
               (i)
            
            
               jinkoraġġixxu l-isforzi tal-istituzzjonijiet kulturali fil-livelli kollha sabiex jinvolvu ruħhom aktar bis-sħiħ mat-tfal u ż-żgħażagħ, u biex jiffaċilitaw l-aċċess għal kontenuti kulturali li huma proprjetà pubblika, pereżempju permezz ta' programmi ta' diġitalizzazzjoni u attivitajiet edukattivi, inkluż l-użu ta' ICTs, kif ukoll permezz ta' soluzzjonijiet interattivi li jinvolvu b'mod attiv lit-tfal u ż-żgħażagħ.
            
         L-Istati Membri u l-Kummissjoni għandhom:
   
               (ii)
            
            
               ikomplu jappoġġaw l-iżvilupp tal-Europeana u tippromovu l-iskambju ta' esperjenza bejn l-Istati Membri dwar il-linji politiċi rispettivi tagħhom fir-rigward tad-diġitalizzazzjoni tal-kontenut kulturali u l-aċċess pubbliku għalihom, b'mod partikolari bil-ħsieb li jilħqu lit-tfal u liż-żgħażagħ.
            
         4.   Jiġu promossi t-talent u l-kreattività permezz tal-kultura bħala parti mill-istrateġiji ta' inklużjoni soċjali li jipprovdu għat-tfal u ż-żgħażagħ
   
   L-Istati Membri u l-Kummissjoni għandhom:
   
               (i)
            
            
               jippromwovu t-talent inerenti tat-tfal u ż-żgħażagħ kollha u jiżviluppaw il-kreattività billi jinkorporaw il-kultura fi strateġiji u programmi ta' inklużjoni soċjali li jipprovdu għat-tfal u ż-żgħażagħ b'anqas opportunitajiet, inklużi dawk b'diżabilitajiet.
            
         5.   Jippromwovu aċċess aħjar għall-kultura permezz tal-użu tal-ICTs għat-tfal u ż-żgħażagħ kollha
   
   L-Istati Membri għandhom:
   
               (i)
            
            
               ikomplu bl-isforzi tagħhom biex jippromwovu aċċess aħjar bi spiża raġonevoli għall-kultura u l-espressjonijiet kulturali permezz tal-użu tal-ICTs. Dawn l-isforzi għandhom jimmiraw li jilħqu lit-tfal u ż-żgħażagħ kollha u li jgħammruhom b'ħiliet ta' komunikazzjoni u ta' għarfien tal-midja meħtieġa biex jieħdu vantaġġ sħiħ mill-opportunitajiet ipprovduti bit-teknoloġija diġitali, filwaqt li jippromwovu għarfien u intendiment akbar dwar id-drittijiet u r-responsabbiltajiet tal-proprjetà intellettwali u tal-privatezza.
            
         6.   Jiffaċilitaw l-iskambju ta' prattiki tajbin u l-iżvilupp ta' 'bażi ta' evidenza' ta' għarfien f'dan il-qasam
   
   Bil-għan li jippromwovu l-iżvilupp ta' linji politiċi bbażati fuq l-evidenza f'dan il-qasam:
   
                
            
            
               L-Istati Membri u l-Kummissjoni għandhom:
               
                           (i)
                        
                        
                           jinkoraġġixxu u jiffaċilitaw l-iskambju ta' eżempji ta' prattiki tajbin fir-rigward tal-prijoritajiet imsemmija aktar 'il fuq, permezz ta' strutturi eżisteni, b'mod partikolari l-metodu miftuħ ta' koordinazzjoni (MMK) fil-qasam tal-kultura.
                        
                     
         
                
            
            
               Il-Kummissjoni għandha:
               
                           (ii)
                        
                        
                           tinkoraġġixxi u tiffaċilita t-tagħlim bejn il-pari u l-iskambju ta' prattiki tajbin permezz tal-istrutturi eżistenti, bħall-pjattaformi tas-soċjetà ċivili u l-mekkaniżmi interni bejn is-servizzi.
                        
                     
         
                
            
            
               L-Istati Membri għandhom:
               
                           (iii)
                        
                        
                           jistimolaw in-netwerking u l-użu ta' evalwazzjonijiet biex ikun appoġġat b'mod aħjar it-teħid ta' deċiżjonijiet u jittejbu l-azzjonijiet futuri.
                        
                     
         JAPPELLA LILL-ISTATI MEMBRI U LILL-KUMMISSJONI
   Fl-isferi ta' kompetenzi rispettivi tagħhom sabiex jaħdmu flimkien sabiex jiżguraw li tittieħed azzjoni dwar dawn il-konklużjonijiet fil-kuntest tal-ħidma li għaddejja dwar l-Aġenda Ewropea għall-Kultura u l-Pjan ta' Ħidma għall-Kultura 2008-2010.
   
      ANNESS
      
         KUNTEST POLITIKU
      
      Fl-adozzjoni ta' dawn il-konklużjonijiet, il-Kunsill ifakkar b'mod partikolari f'dan li ġej:
      
                  (1)
               
               
                  il-Konvenzjoni tan-NU dwar id-Drittijiet tat-Tfal (1989) li tistabbilixxi d-dritt tat-tfal kollha għall-kultura;
               
            
                  (2)
               
               
                  il-Pjan Direzzjonali tal-Unesco għall-Edukazzjoni tal-Arti, Liżbona, mis-6 sad-9 ta' Marzu 2006;
               
            
                  (3)
               
               
                  ir-Rakkomandazzjoni tal-Parlament Ewropew u tal-Kunsill tat-18 ta' Diċembru 2006 dwar il-kompetenzi prinċipali għat-tagħlim tul il-ħajja;
               
            
                  (4)
               
               
                  il-Komunikazzjoni tal-Kummissjoni tal-10 ta' Mejju 2007 dwar Aġenda Ewropea għall-Kultura f'Dinja li Qed Tiġi Globalizzata u r-Riżoluzzjoni tal-Kunsill tas-16 ta' Novembru 2007 dwar Aġenda Ewropea għall-Kultura, kif ukoll il-Konklużjonijiet tal-Kunsill dwar il-Pjan ta' Ħidma għall-Kultura 2008-2010, li kienu jinkludu fost il-ħames oqsma ta' prijorità għall-azzjoni l-promozzjoni tal-aċċess għall-kultura, b'mod partikolari permezz ta' sinerġiji mal-edukazzjoni, speċjalment l-edukazzjoni tal-arti;
               
            
                  (5)
               
               
                  id-Deċiżjoni tal-Parlament Ewropew u tal-Kunsill tas-16 ta' Diċembru 2008 dwar is-Sena Ewropea tal-Kreattività u l-Innovazzjoni;
               
            
                  (6)
               
               
                  il-konklużjonijiet tal-Kunsill tal-24 ta' Mejju 2007 dwar il-kontribut tas-setturi kulturali u kreattivi għall-kisba tal-objettivi ta' Liżbona, li jinnotaw li l-attivitajiet kulturali u l-industriji kreattivi għandhom rwol deċiżiv fil-promozzjoni tal-innovazzjoni u t-teknoloġija u huma l-muturi essenzjali tat-tkabbir sostenibbli fil-futur;
               
            
                  (7)
               
               
                  ir-Riżoluzzjoni tal-Kunsill tal-15 ta' Novembru 2007 dwar il-Ħiliet ġodda għal impjiegi ġodda u l-Komunikazzjoni Aġenda soċjali mġedda: Opportunitajiet, aċċess u solidarjetà fl-Ewropa tas-seklu 21, adottata mill-Kummissjoni fit-2 ta' Lulju 2008, li identifikat it-tfal u ż-żgħażagħ bħala l-futur ta' għada fost il-prijoritajiet tagħha;
               
            
                  (8)
               
               
                  il-konklużjonijiet tal-Presidenza tal-Kunsill Ewropew tat-13 sal-14 ta' Marzu 2008, fejn ġie rikonoxxut li l-iżvilupp sħiħ tal-potenzjal għall-innovazzjoni u l-kreattività taċ-ċittadini Ewropej mibni fuq il-kultura Ewropea u l-eċċellenza fix-xjenza kien fattur prinċipali għat-tkabbir futur;
               
            
                  (9)
               
               
                  il-konklużjonijiet tal-Kunsill tat-22 ta' Mejju 2008 dwar Kompetenzi Interkulturali;
               
            
                  (10)
               
               
                  Il-Komunikazzjoni tal-Kummissjoni tas-27 ta' April 2009 Strateġija tal-UE għall-Investiment fiż-Żgħażagħ u r-Responsabbilizzazzjoni tagħhom. Metodu miftuħ imġedded ta’ koordinazzjoni biex jiġu indirizzati l-isfidi u l-opportunitajiet, u r-Riżoluzzjoni tal-Kunsill tas-27 ta' Novembru 2009 dwar qafas ġdid għall-kooperazzjoni Ewropea fil-qasam taż-Żgħażagħ (2010-2018).
               
            
         Studji u konferenzi
      
      
                  1.
               
               
                  L-istudju dwar l-Impatt tal-Kultura fuq il-Kreattività u l-istudju dwar l-Aċċess taż-Żgħażagħ għall-Kultura, it-tnejn li huma kkummissjonati mill-Kummissjoni Ewropea;
               
            
                  2.
               
               
                  L-istudju tal-Eurydice dwar l-Edukazzjoni Artistika u Kulturali fl-Iskola fl-Ewropa (2009);
               
            
                  3.
               
               
                  Studju dwar il-Kontribut tal-Multilingwiżmu għall-Kreattività (is-16 ta' Lulju 2009):
               
            
                  4.
               
               
                  Studju għall-produzzjoni ta' inventarju tal-aħjar prattiki li jorbtu l-kultura mal-edukazzjoni fl-Istati membri, il-pajjiżi kandidati u l-pajjiżi taż-ŻEE (2004);
               
            
                  5.
               
               
                  Il-Konferenza dwar il-Promozzjoni ta' Ġenerazzjoni Kreattiva li saret f'Göteborg mid-29 sat-30 ta' Lulju 2009.